《寄鲁平》
宋代·张方平

平也青云器，乡评推孝廉。高怀焦尾澹，壮节湛卢铦。

与我偏心照，论交以道詹。逸群容策蹇，美盼对无盐。

振楫期同济，提衡岂致嫌。前年税征鞅，弥月憩衡苫。

环堵藜为榻，圭门席挂檐。未曾忧四壁，聊与醉青帘。

且默何尝说，虽寒不附炎。伏龙当自起，跃马要谁占。

舌在居贫乐，情亲茹蓼甜。雅游伤遽散，流景顾将淹。

信断伤秋雁，愁多伴夜蟾。不堪男女泪，北望一渐渐。

作者简介：（1007—1091）应天宋城人，字安道，号乐全居士。仁宗景祐元年举茂才异等科，复中贤良方正科。历知昆山县，通判睦州。西夏入犯，上平戎十策。历知谏院，论建甚多，主与西夏讲和。累进翰林学士，拜御史中丞，改三司使。出知数州府。英宗治平中召拜翰林学士承旨。神宗即位，拜参知政事，反对任用王安石，极论新法之害。以太子少师致仕。既告老，而论事益切，于用兵、起狱尤反复言之。卒谥文定。有《乐全集》。